Severin "Nier'n" Stas

> "Endelig! Endelig slipper jeg å stamme!"
>
> - Severin "Nier'n" Stas

Severin "Niern'" Tom Alexzander Stasovitsj (eller Stas, som han introduserer seg som) (Født i 1470,) er en Halfling Arcane Trickster Rogue, og det nyeste medlemmet av Kløvertennene. Severin har levd i Angarholm i nøyaktig 19 år. I 1493 skapte han illusjonen om Adel Reichmann, en rik baron som han jobbet for. Frem til Balkes Dag i år 1500 opprettholdt han denne løgnen om sin ansettelse og gjøremål. På papiret jobbet han som inkvisitør og kurator for baronen. Den uoffisielle jobbeskrivelsen innebar innhenting, vurdering og handel av uvurderlige skatter, eksotiske dyr og myteomspunnede, magiske gjenstander.

## **Tidlig liv**

Severin ble født en kald morgen i 1470, i Kvamos, hovedstaden i Stjavinskra, et kaldt land, langt nord. Hans foreldre, Gregor og Anastasia, jobbet som auksjonærer i et av byens store auksjonshus. Som gutt vokste Severin opp i auksjonshusenes ganger, hvor han i årenes løp møtte all slags vesener med diverse behov og lommebøker. Erfaringen hans fra den tiden tilsier at *alt* kan omtales, pakkes inn og selges for en høy pris, bare man har den rette kjøper.

Som 11-åring måtte Severins familie flykte fra Kvamos. De - og flere andre reisende - leide et luftskip på vei mot Angarholm. For å sikre seg mot luftskippirater skrapte de sammen pengene de hadde og leide inn den velkjente krigshelten Roger Ruud og hans kompani som beskyttelse. Da skipet nærmet seg Angarholm ble de angrepet av pirater, og det viste seg straks at de sto i ledetog med nettopp Roger Ruud.

I tumultene ble Severin angrepet av Roger, noe som førte til at han mistet lillefingeren sin. Det siste han så før han falt over bord av luftskipet var Roger som kjørte kniven sin langt inn i magen på Severins far.

Severin våknet opp, alene, gjennomvåt og i sjokk i Angarholms havn. Uten å kjenne noen begynte hans reise som kom til å vare i nesten 20 år; hans brennende hat og ønske om å hevne seg på Roger Ruud kom til å definere hans liv.

Etter Balkes Dag i år 1500 flyttet Severin permanent inn på Slurpestua, og begynte sammen med Kløvertennene å utvikle byen Elvely.

## **I Adel Reichmanns tjeneste**

Jakten på Roger Ruud viste seg nær umulig. Med årene hadde Ruuds berømmelse økt, og han var en ettertraktet vakt for de i Valheim med mest penger. Sjansene for å støte på ham var minimale, så Severin fant ut at han måtte klare å menge seg med nettopp de rikeste. Han hadde ingen forestillinger om at han skulle klare å få folk til å tro at han - en ukjent halfling - var en adelsmann. Men en adelsmann *ansatt og tjener*? Ja, det kunne være en historie folk kjøpte. Han begynte derfor å konstruere historien om baronen Adel Reichmann. Historien om hvordan de skulle ha møttes, hvordan han så ut, oppførte seg og gikk kledd begynte å ta form i Severins hode. Likevel slet han med å få folk til *å tro på* Adel Reichmann, *å legge merke til* Adel Reichmann.

Men lykken skulle snu. Severins gode venn, Devo, overhørte en dag lederen av Seras søstre, Sera selv, snakke om hvordan hun hadde fått det fortalt fra øverste, gudommelige hold, at det påfølgende årets avlinger kom til å være helt astronomisk gode, hvis man plantet på riktig tidspunkt.

Severin tok denne informasjonen, trykket opp uttallige løpesedler og hengte de opp rundt Angarholm. Da innbyggerne våknet opp dagen etter kunne de lese på løpesedlene en oppskrift som kom til å GARANTERE ekstremt vellykkede avlinger, signert Adel Reichmann. Ikke alle trodde på dette, naturligvis, men de som gjorde som oppskriften tilsa endte opp med å tjene store mengder penger det påfølgende året. Med tiden ble denne suksessen kreditert den ukjente baronen Adel Reichmann, og hans navn var på alles lepper. Severin hadde klart det. Nå som Adel Reichmann var et velkjent navn, rant det inn invitasjon fra fester og tilstelninger nær og fjernt, som betydde at Severin kunne menge seg med de adelige og komme ett skritt nærmere Roger Ruud.

## **Severin og Kløvertennene**

Med tiden viste det seg å være alene i denne jobben - Severin trengte å finne *noen* som kunne være til nytte for å komme seg enda nærmere de adelige. Severin ble først oppmerksom på Kløvertennene da de var i Angarholm for å låne penger til å bygge Slurpestua. Han fulgte etter dem, i håp om at han kunne bli tatt inn under deres vinger og styre reisen videre.

På vei til Slurpestua ble Severin overrumplet av banditter. De satt en sekk på hodet og tok han med seg inn i skogen. Bandittene, som var sikre på at de hadde fanget Spaniel Skjeggtunge, sendte løspengekrav til Slurpestua. Kløvertennene, klare for å redde sin venn, dro ut med det samme. Etter strategiske avgjørelser fra Trigani, klarte Kløvertennene å redde det som viste seg å være Severin.

Etter Kløvertennenes effektive redningsaksjon innså Severin raskt at dette slettes ikke var en gjeng tapere, men tvert i mot en gruppe ressurssterke eventyrere - akkurat det han kunne ha trengt. Severin slo følge, og har siden den gang fungert som gruppas regnskapsfører.

## **Roger Ruuds endelikt**

Det skulle gå nesten to tiår fra den skjebnesvangre reisen mot Angarholm til Severin igjen skulle møte Roger Ruud. Etter all tiden og energien brukt på planlegging, raseri, hevnønske og brutte forhold, skulle tilfeldighetene ha de til at de bare møttes en dag. Rett som det var.

Under Balkes dag i år 1500 var Kløvertennene på reise gjennom byen, og der - midt i toget som skulle gå gjennom gatene - sto Roger Ruud og hans kompani. Uten å si et ord gjorde Severin seg selv usynlig og spurtet mot Ruud. På veien bort fisket han ut en *Scroll of Pass Wall* fra sekken sin. Da han kom frem aktiverte han skrollen, så bakken Rogers soldater sto på forsvant, og de alle falt ned. De eneste som sto igjen var den usynlige Severin og Roger selv. Severin dro frem kniven og løp mot Roger på samme måte som han hadde sett for seg hver dag så lenge han kunne huske. På tross av usynlighetsformelen som ble brutt var Roger alt klar - han var ikke en velkjent krigshelt uten grunn. Likevel var Severin for kjap, og kniven ble kjørt dypt inn i halsen, opp i ganen på Roger Ruud.

Kløvertennene summet seg og gjorde det de kunne for å skape distraksjon fra det som nettopp hadde skjedd. Trigani manet frem et mørke rundt Severin og Roger, mens Spaniel begynte å spille opp til dans for de nærmeste tilskuerne. Shyla løp frem, tok fatt i den nå blodgjennomtrukne armen til Severin og teleporterte dem begge vekk.

## **Personlighet og væremåte**

En fremmed ville nok ha beskrevet Severin som en måteholden, forsiktig og noe tilbaketrukken type. Gjennom sine år i Angarholm har Severin lært at det å holde seg anonym og skjult som oftest lønner seg - spesielt for en Halfling på 115 CM. Han har ikke hatt særlig til venner eller bekjentskap ellers, noe som har ført til en nervøs stamming når han må ytre sine meninger foran andre som kanskje har talekunstens evner.

Videre vil man fort legge merke til at Severin har noen fobier og redsler, som definerer hans væremåte; blod og vold tåler han ikke synet av, og høyder setter kroppen rett og slett i et ekstremt overlevelsesmodus - nok til at hjertet slår gjennom brystet og svetten sildrer nedover ansiktet. Hvis du ber med deg Severin på jakt etter blodbavianer oppe i lianenene kommer han til å takke pent NEI.

## **Severin og Devo**

En av Severins få venner er halflingen Devo. Severin ble først kjent med Devo ved en tilfeldighet; en dag var Severin på markedet og så en adelsmann som spankulerte rundt og herset med sin lille tjener; Devo. Severin fulgte etter og kom i prat med Devo, som viste seg å ikke ha det spesielt bra med sin herre. Deres vennskap begynte, og gjennom den neste tiden møttes de og fikk en pause fra det å tjene adelsmenn.

En ulykke oppsto, og Devos adelsmann omkom i en forferdelig brann. Devo trodde først han endelig var fri, men siden det ikke var noen til å arve adelsmannens gods og eiendeler, gikk Devos arbeidskontrakt videre til Angarholm.

Devo jobbet derfor som rottejeger i Grimborgs kloakk og underganger. Han var ikke fri til å gå når han ville, og var dømt til å jobbe ned en gjeld som strengt tatt var umulig å jobbes helt ned. Severin gikk derfor lenge og forsøkte å pønske ut planer for hvordan han kunne redde sin venn fra denne tilværelsen.

Under Balkes dag i år 1500 klarte Severin og Kløvertennene å nesten redde Devo fra fangenskap. De fikk sett et kort glimt av hverandre, før veggen smalt i tusen biter og steiner fosset inn i rommet de sto i. Roger Ruuds soldater, som tidligere hadde blitt sendt ned i bakken av Severin, hadde forvillet seg dypt i byens kloakksystem og forsøkt å komme seg ut. Devo omkom i raset, et ras som kun oppsto som en konsekvens av Severins handlinger tidligere på dagen.

## **Utseende, antrekk og juveler**

Som et barn av Stjavinskra flest er Severin ganske blek i huden. Han har mørkt, kort hår. Stor nese, blågrå, observante øyne. Ofte kledd i sorte og mørkeblå penklær med noen gule detaljer. Løse, bevegelige bukser. Belte rundt midjen og brystet, kniver og lærpung henger. Kompakt lærsekk på ryggen. Har et sort kjede rundt halsen, på enden henger en åpen sølvhånd. Mangler lillefingeren på venstre hånd. Blir ofte sett med en fey-flaggermus som forsøker å henge fra sekken. Bruker monokkel når han trenger å inspisere detaljer på gjenstander.

På høyre pekefinger bar han en gullring med en rød sten. I stenen sto initialene "*A.R,"* som symbol på hans tjeneste i Adel Reichmanns hoff. Etter et uoppmerksomt møte med Aryara Hux, ble ringen stjålet. Han har fremdeles ikke funnet den enda.

Mange har spurt Severin om hvordan han mistet venstre lillefinger. Han vil alltid gi deg et svar på spørsmålet, men om det er sant eller ikke må du selv bestemme*.*